Fi żjara fil-kwartieri tal-entitajiet tal-Gvern li jieħdu ħsieb il-Fond għall-Iżvilupp Reġjonali u l-Fond Soċjali Ewropew, il-Prim Ministru Joseph Muscat qal li fil-bidu ta’ din l-leġislatura kien hemm periklu li jintilfu mal-€200 miljun f’fondi tal-Unjoni Ewropea. Madankollu, Dr Muscat qal li bi sforz mill-ħaddiema ta’ dawn l-entitajiet ma ntilef l-ebda ċenteżmu u fl-aħħar 10 xhur dawn il-fondi ġew allokati għal bosta proġetti u inizjattivi. Semma li minn dawn il-fondi, €15.5 miljun se jmorru għall-qasam tas-saħħa bi kważi kwart minnhom se jkunu dedikati għall-Isptar Ġenerali t’Għawdex. Barra minn hekk, €8.4 miljuni f’riskju li jintilfu se jmorru biex sas-sena d-dieħla jinbnew żewġ swali ġodda bi 68 sodda fl-Isptar Mater Dei u investiment ieħor sostanzjali li jaqbeż it-€3 miljun f’tagħmir biex isir screening mediku. €3.5 miljuni oħra se jiġu dedikati għall-programm Master IT li minnu bbenefikaw 430 persuna u daqstant ieħor għall-Park tal-Avjazzjoni f’Ħal Safi. Il-Prim Ministru ħabbar li l-programm JEREMIE se jiġi estiż biex minnu jibbenefikaw 100 intrapriża oħra u biż-żieda ta’ €2 miljun f’fondi għall-għajnuna fl-impjiegi se jibbenfikaw 300 persuna b’impjieg f’Għawdex/ Il-Ministru għall-Affarijiet Ewropej, Louis Grech qal li l-Gvern jinsab f’kuntatt mal-Kummissjoni Ewropea fejn ġew sottomessi l-proġetti li beħsiebu jwettaq bl-użu ta’ fondi mill-budget għas-seba’ snin li ġejjin. Qal li l-ekonomija, l-infrastruttura u l-inklużjoni soċjali ġew identifikati bħala l-prioritajiet tal-Gvern għall-użu tal-fondi tal-Unjoni Ewropea għas-seba’ snin li ġejjin. Id-Deputat Prim Ministru qal li sas-Sajf li ġej, il-gvern mistenni jkollu risposta mill-Kummissjoni Ewropea dwar il-proġetti li ssottometta u li jixtieq iwettaq b’fondi Ewropej.